钦定古今图书集成/明伦汇编/氏族典/第269卷 > 王云
## 钦定古今图书集成/明伦汇编/氏族典/第269卷 > 王云

按《宋史王云传》：“云字子飞，泽州人。父献可，仕至英州
刺史。云举进士，从使高丽，撰《鸡林志》以进，擢秘书省
校书郎，出知简州，迁陕西转运副使。靖康元年，以给
事中使干离不军，议割三镇以和。使还，罢为徽猷阁
待制。金人陷太原，拜刑部尚书，再出使，许以三镇赋
入之数。云至真定，遣从吏李裕还，言金人不复求地，
但索五辂及上尊号，且须康王来，和好乃成。”钦宗悉
从之，且命王及冯澥往。未行，而车辂至长垣，为所却，
云亦还。澥奏云诞妄误国，云固言康王旧与干离不
结欢，宜将命。帝虑为所留，云曰：“臣敢以百口保之。”王
遂受命，而云以资政殿学士为之副。次磁州，王出谒
嘉应神祠，民遮道谏曰：“肃王已为金人所留王不宜
北去”厉声指云曰：“真奸贼也。”噪而杀之王乃南还相
州是役也云不死王必北行议者以是验天命云。